Cyril lei vergadering oor ekonomiese herstel | Netwerk24
Pres. Cyril Ramaphosa lei Dinsdag 'n vergadering van die nasionale ekonomiese ontwikkelings- en arbeidsraad (Nedlac) oor die vordering met 'n nasionale ekonomiese herstelplan.
Die presidensie sê in 'n verklaring die Nedlac-vergadering volg op die vergadering wat op 13 Augustus gehou is waar "maatskaplike vennote" voorstelle ter tafel gelê het. Die vennote, wat die regering, sakelui, arbeid en die gemeenskap insluit, het die laaste paar weke vergader om 'n gemeenskaplike benadering te ontwikkel om die ekonomie te herbou na die koronavirus-pandemie.
Die president sal ook 'n virtuele vergadering van sy koördineringsraad lei wat na verwagting 'n verslag van die nasionale koronavirus-bevelsraad sal bespreek.
Adj.pres. David Mabusa is medevoorsitter van die president se koördineringsraad wat ministers, premiers en die leiers van die Suid-Afrikaanse plaaslike regeringsvereniging (Salga) byeenbring.
News24 berig daar sal moontlik ook op die vergadering bespreek word of die land na vlak 1 van die nasionale staat van inperking kan afskaal.
Tydens 'n vraag- en antwoordsessie met die media verlede week het Ramaphosa daarop gesinspeel dat afskaling na vlak 1 'n moontlikheid is.